NOTĂ INFORMATIVĂ
privind necesitatea elaborării proiectului de hotărâre de Guvern

**pentru aprobarea Regulamentului privind modul de întocmire a Listei de interdicţie a operatorilor economici**

|  |
| --- |
| **Denumirea autorului și după caz, a participanților la elaborarea proiectului** |
| Ministerul Finanțelor |
| **Condițiile ce au impus elaborarea proiectului de act normativ și finalitățile urmărite** |
| Proiectul Hotărârii Guvernului pentru aprobarea Regulamentului privind Lista de interdicție a operatorilor economici a fost elaborat în scopul realizării prevederilor art.25 din Legea nr.131/2015 privind achizițiile publice. Proiectul Hotărârii Guvernului pentru aprobarea Regulamentului privind Lista de interdicție a operatorilor economici, asigură crearea unui mecanism de prevenire a cazurilor de neexecutare a obligațiilor contractuale, prezentării documentelor false, depunerii ofertelor trucate de către operatorii economici, participanți la procedura de atribuire a contractelor de achiziție publică și responsabilizarea acestora.Astfel, scopul prezentului Regulament reprezintă înscrierea prin limitarea pentru o perioadă de 3 ani a operatorilor economici, participanți la procedurile de atribuire a contractelor de achiziții publice/acordurilor-cadru, care nu și-au îndeplinit corespunzător obligațiile asumate în cadrul acestor proceduri sau a căror conduită contravine prevederilor legislației. Înscrierea operatorului economic în lista de interdicție reprezintă o măsură de precauție și de disciplinare a agenților economici. |
| **Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Actul normativ nu are drept scop armonizarea legislației naționale cu legislația Uniunii Europene. |
| **Principalele prevederi ale proiectului și evidențierea elementelor noi** |
| Regulamentul privind Lista de interdicție a operatorilor economici stabilește modul de întocmire și conținutul Listei de interdicție, procedura de înscriere a operatorilor economici în listă, modul excluderii din Lista de interdicție, precum și modul de evidență și actualizare a acesteia.Temeiurile pentru care un operator economic se înscrie în Listă se referă la: - comiterea unor abateri profesionale pe parcursul executării contractului de achiziție publică care face inutilă prestația, imposibilă utilizarea bunului conform destinației sau lucrării executate. Autoritatea contractantă sau organul care a înaintat sesizarea urmează să demonstreze prin orice mijloace adecvate acest fapt;- neîndeplinirea obligațiilor contractuale, calitatea bunurilor, serviciilor și lucrărilor este mai joasă decât cea prevăzută în contract și în documentele privind desfășurarea procedurii de atribuire, cu survenirea unui prejudiciu sau afectării activității autorității contractante;- neîndeplinirea obligațiilor contractuale, prin nerespectarea termenilor privind livrarea bunurilor, prestarea serviciilor sau executarea lucrărilor, fapt prin care a afectat activitatea autorității contractante sau a cauzat un prejudiciu;- prezentarea în cadrul procedurii de atribuire a contractelor de achiziții publice a documentelor care conțin date denaturate/eronate sau oricare alte documente/informații false sau neveridice;- existența probelor prezentate de autoritatea contractantă sau de organul de control care demonstrează faptul că operatorii economici au participat la procedura de atribuire cu oferte trucate, au participat ca membri ai grupului de întreprinderi dependente la aceeași procedură de atribuire cu mai multe oferte sau au creat o concurență neloială între participanți.Mecanismul de responsabilizare stabilit de Regulament se răsfrânge asupra administratorilor, fondatorilor și beneficiarilor efectivi ai operatorului economic care a fost inclus în listă. Astfel pct.26 din Regulament prevede că operatorul economic, altul decât cel înscris în Listă, care are drept administrator, fondator sau beneficiar efectiv persoana indicată în Listă conform pct.7 sbp.6) nu are dreptul să participe la procedurile de atribuire pe perioada înscrierii, iar autoritatea contractantă nu îi va atribui contracte de achiziții publice. |
| **Fundamentarea economico-financiară** |
| Implementarea proiectului respectiv nu necesită alocarea unor mijloace financiare suplimentare din bugetul de stat. |
| **Modul de încorporare a actului în cadrul normativ în vigoare** |
| Prezentul proiect este elaborat în contextul noilor modificări legislative. Redacția nouă a proiectului de hotărâre vine să aducă schimbările și completările necesare privind modul de întocmire a Listei de interdicție a operatorilor economici, prin urmare se impune abrogarea actului normativ Hotărârea Guvernului nr.1418/2016.Ținând cont de prevederile art. I, alin. (9) din Legea nr.169/2018 pentru modificarea Legii nr.131/2015 privind achizițiile publice, se propune data intrării în vigoare a prezentei hotărâri la data publicării în Monitorul Oficial. |
| **Avizarea și consultarea publică a proiectului** |
| În scopul respectării prevederilor Legii nr.239 din 13 noiembrie 2008 privind transparența în procesul decizional, proiectul hotărârii este plasat pe pagina web oficială a Ministerului Finanțelor www.mf.gov.md, compartimentul Transparența decizională/Procesul decizional, cât și pe [www.particip.gov.md](http://www.particip.gov.md) Proiectul a fost remis spre avizare și consultare Autorităților Publice Centrale, Agenției Naționale pentru Soluționarea Contestațiilor, Consiliului Concurenței, Centrul Național Anticorupție. |
| **Constatările expertizei anticorupție** |
| În proiect au fost identificaţi factori de risc care sunt de natură să genereze riscuri de corupţie. în acest sens se remarcă mai multe formulări ambigue utilizate în proiect: utilizarea într-un mod neclar a expresiei „poate fi în scris reglementarea neclară a „suspendării termenului de examinare expunerea ambiguă a necesităţii întrunirii doar a unui temei sau a tuturor temeiurilor de înscriere în Lista de interdicţie. Totodată, proiectul este lacunar în privinţa procedurii de revocare a deciziei Agenţiei Achiziţii Publice prin care a decis includerea operatorului economic în Lista de interdicţie. Propunerile din raportul de expertiză au fost acceptate și incluse în proiect. |
| **Constatările expertizei juridice** |
| Propunerile din expertiza juridică au fost evaluate și acceptate. |

**Ministru al Finanțelor Dumitru BUDIANSCHI**